Vrae oor 'losloperleeu' in Oos-Kaap | Maroela Media
'n Skermskoot uit die video op sosiale media. (Foto: Twitter)
Die Oos-Kaapse departement van ekonomiese ontwikkeling, omgewingsake en toerisme ondersoek tans bewerings dat 'n leeumannetjie Saterdagaand op die N10 tussen Cradock en Middelburg gewaar is. Die provinsiale departement van vervoer het selfs 'n waarskuwing hieroor uitgereik.
Die oorsprong en betroubaarheid van die video kon egter nog nie bevestig word nie.
Die video van die leeumannetjie wys hoe die dier rustig in die lang gras langs die pad loop terwyl 'n motoris op sy toeter druk om hom te verjaag. Die video is die naweek op die sosialemediaplatfoms Twitter en TikTok gedeel.
Ncedo Lisani, woordvoerder van die departement, het egter Maandag aan Maroela Media gesê daar word vermoed dat die video nie eg is nie.
"Geen leeu is gevind nie en daar is geen tekens van 'n leeu wat ontsnap het nie. Nie een van die buurplase [in die omgewing] is daarvan bewus nie en het geen leeu langs die heinings gesien nie.
"Daar is dus in dié stadium niks wat daarop dui dat dit regtig gebeur het nie, maar ons stel ondersoek in," het Lisani gesê.
Unathi Binqose, woordvoerder van die provinsiale departement van vervoer, het gesê dié departement het nietemin die naweek 'n waarskuwing vir motoriste uitgereik nadat die video versprei is.
"Ons neem dit op onsself om mense te waarsku teen enige moontlike gevare op ons pad. Aangesien die moontlikheid van 'n losloperleeu 'n wesenlike gevaar inhou, het ons die waarskuwing uitgereik."
Binqose het egter óók gesê daar heers nog baie vrae oor die egtheid van die voorval en van waar die betrokke leeu sou kon ontsnap het.
@ayandamsweli46 Eastern Cape:
N10 road Cradock towards Middleburg public warned to be extra cautious on route as lion roaming freely as cited ,you urged to consider alternatives routes pic.twitter.com/00bLnVyVr4
— [email protected] (@MlombileECTraf3) February 19, 2022
Hierdie video lyk vir my heel eg. Vanuit 'n trok geneem …
Stem saam Lillian, lyk vir my ook eg.
Ja julle… Afika- Suid Afrika in hierdie geval – is nie vir sissies nie. Hier loop die leeus in ons strate . Maar op n ernstiger noot – dis gevaarlik ja vir beide mens en dier indien dit die waarheid is. Hoop maar dat Koning Leeu se kind vinnig opgespoor word en ongedeurd terug besorg word na Leeu Land toe.